KANE NGƐ Afrikaans Albanian Amerika Mumuihi A Gbi Amharic Arabic Armenian Aymara Azerbaijani Azerbaijani (Cyrillic) Brazil Mumuihi A Gbi Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Colombia Mumuihi A Gbi Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Italy Mumuihi A Gbi Japan Mumuihi A Gbi Japanese Kazakh Kikuyu Kinyarwanda Kirghiz Kirundi Korean Kwangali Lithuanian Luo Malagasy Maltese Norwegian Nzema Oromo Polish Portuguese Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spania Sranantongo Swahili Swedish Tagalog Thai Tigrinya Tsonga Turkish Twi Ukrainian Vietnamese Xhosa Yoruba Zulu\n“Ye he mi po. Níhi yaa nɔ ngɛ o si himi bɔnɛ sa, kɛkɛ si kake too ɔ, níhi puɛ kulaa.”—MARK, * nɛ e kɛ e yo po gba mi jeha kake ji nɛ ɔ.\n“Ye huno ɔ kɛ yo ko nɛ e kɛ wa bi yo ji jua a ya ná bɔmi. Lɔɔ se ɔ, i kɛ lɛ po gba mi, i ye ye he ngɛ e ní peepee yayami ɔmɛ a he mohu lɛɛ, se i nu he kaa zo gbe mi, nɛ i nu he kaa ye he be se nami ko kulaa.”—EMMELINE, nɛ e kɛ e huno po gba mi jeha 17 ji nɛ ɔ.\nNi komɛ po ɔ gba mi kɛ hɛ kɛ nɔ fɔmi kaa a si himi maa pee kpakpa. Ni komɛ hu sume kaa a maa po gba mi, se a nyɛ we nɛ a ha nɛ a he piɛɛli ɔmɛ kɛ mɛ nɛ hi si. Se lɔɔ ji kaa nihi tsuo nɛ a po gba mi ɔ yɔse kaa si himi mi nɛ a ya jeɔ ɔ mi waa wawɛɛ pe benɛ a kɛ a he piɛɛli ɔmɛ ngɛ ɔ. Niinɛ, ke o kɛ o he piɛɛlɔ ɔ nyɛ po gba mi lingmi nɛ ɔ, eko ɔ, o maa na kaa, e hao mo wawɛɛ pe haomihi tsuo nɛ o kɛ kpe ngɛ o si himi mi. Ke jã a, lɛɛ e maa hi wawɛɛ kaa o kɛ ga womi kpakpa nɛ ngɛ Baiblo ɔ mi nɛ ma nyɛ maa ye bua mo ɔ nɛ tsu ní konɛ o nyɛ nɛ o da haomi ɔmɛ a nya.\nHAOMI 1: SUSUMIHI NƐ DƐ.\nSika kɛ bi tsɔsemi he nyagba, kɛ hɛja ma nyɛ ma ha nɛ o maa hao wawɛɛ nitsɛ. E se kɛɛ loko nyagba nɛ ɔmɛ a se poɔ. Judith Wallerstein nɛ e kase juɛmi ɔ he ní nɛ e gbo ɔ, kpa si nɛ e na kaa ke nihi po gba mi jehahi babauu se ɔ, a ti ni komɛ nuɔ he kaa a hunomɛ loo a yihi je a se, a he be se nami, nɛ a susuɔ kaa “nihi yi dami sane ngɛ je ɔ mi, a he we nɔ ko yi, nɛ a hɛ hu jaa.”\nNƆ́ NƐ O MA NYƐ MAA PEE\nMoo ye aywilɛho ngɛ nɔ́ nɛ ba a he. O hɛ ma nyɛ ma ja ngɛ o huno loo o yo ɔ he. Ke bua jɔmi be nyɛ si himi ɔ mi kulaa po ɔ, o maa ye aywilɛho kɛ̃, ejakaa o ná we bua jɔmi nɛ o hyɛ blɔ kaa o ma ná ngɛ o gba si himi ɔ mi ɔ. (Abɛ 5:18) Ko ha nɛ e pee mo zo kaa o ma ‘fo ya.’—Fiɛlɔ 3:1, 4.\nKoo yu o he ngɛ nihi a he. E ngɛ mi kaa e he hia nɛ mo pɛ o hi he ko nɛ o ye aywilɛho mohu lɛɛ, se nile be mi kaa o maa yu o he be kɛkɛɛ. (Abɛ 18:1) Ke o kɛ o huɛmɛ ngɛ ní sɛɛe ɔ, moo tu munyuhi nɛ woɔ nɔ he wami. E ngɛ mi kaa eko ɔ, o he piɛɛlɔ nɛ o kɛ lɛ be hu ɔ pee we nɛ hi mohu lɛɛ, se ke o pɔɔ e he munyu yaya tumi ɔ, e be hae nɛ nihi nɛ a hɛ mɛ kɛ su o he. Ke nyɛ po gba a mi nɔuu nɛ e he hia kaa o mwɔ o yi mi kpɔ ngɛ nɔ́ ko he ɔ, mo hla yemi kɛ buami kɛ je nɔ ko nɛ o he lɛ ye ɔ ngɔ.\nMoo hyɛ o he nɔ saminya. Ke nihi kɛ a he piɛɛli po gba mi ɔ, a náa hiɔ komɛ kaa muɔ nɔ bemi hiɔ, nɛ a yi yeɔ mɛ wawɛɛ. Moo ye ní kpakpa, nɛ o ka o kpɔ mi, nɛ o hwɔ mahe saminya.—Efesobi 5:29.\nMo je níhi nɛ ke o na a, o mi mi fuɔ o he piɛɛlɔ nɛ o kɛ lɛ be hu ɔ kɛ je he nɛ o ngɛ ɔ, nɛ o si womihi nɛ a he hia pɛ. Ke nyɛ yo kpeemi fonihi haa nɛ o tsui yeɔ mo ɔ, mo je mɛ kɛ wo he ko nɛ o kɛ tsɔɔ o bimɛ hwɔɔ se.\nMoo ye susumi yayamihi a nɔ. Olga nɛ e kɛ e huno po gba mi benɛ e huno ya bɔ ajuama se ɔ, de ke: “I biɔ ye he ke, ‘Mɛni kulaa nɛ jamɛ a yo ɔ kɛ pe mi?’” Pee se ɔ, Olga yɔse kaa ke e yaa nɔ nɛ e kaiɔ níhi nɛ ya nɔ ɔ, lɔɔ ma ha nɛ ‘e maa hi tsui yee.’—Abɛ 18:14.\nNihi babauu yɔse kaa ke a ngma níhi nɛ a susuɔ ɔ kɛ fɔ si ɔ, lɔɔ yeɔ bua mɛ nɛ a jeɔ níhi nɛ ya nɔ ɔ ngɛ a juɛmi mi nɛ a susuɔ ní kpakpahi a he. Ke o pee jã a, bɔɔ mɔde nɛ o susu ní kpakpahi a he nɛ o je ní yayahi nɛ o susuɔ ɔ kɛ je o juɛmi mi. (Efesobi 4:23) Mo susu nɔ hyɛmi níhi enyɔ a he nɛ o hyɛ:\nNɔ́ nɛ be: Imi nɛ i pee nɛ ye he piɛɛlɔ ɔ je ye se.\nAmlɔ nɛ ɔ: Ke i pee nɔ́ ko nɛ hí po ɔ, e sɛ nɛ ye he piɛɛlɔ ɔ jeɔ ye se.\nNɔ́ nɛ be: I puɛ ye be tsuo ngɛ nyumu nɛ ɔ he.\nAmlɔ nɛ ɔ: Ke i je nɔ́ nɛ be ɔ ngɛ ye juɛmi mi ɔ, lɔɔ ma ha nɛ ma ná bua jɔmi ngɛ si himi mi.\nKo susu munyuhi nɛ yeɔ nɔ awi nɛ nihi maa tu ɔ he. Eko ɔ, o huɛmɛ loo o wekuli nɛ a hɛɛ we o he juɛmi yaya po maa tu munyuhi nɛ maa dɔ mo, loo munyuhi nɛ be mi. Munyu nɛ ɔmɛ ekomɛ ji: ‘Jinɛ e sɛ nɛ o kɛ nyumu nɛ ɔ loo yo nɛ ɔ nɛ sɛ gba si himi mi,’ aloo ‘Mawu sume gba mi pomi.’ * E da blɔ kaa Baiblo ɔ de ke: “Koo bu nɔ́ tsuaa nɔ́ nɛ nihi ngɛ dee ɔ tue.” (Fiɛlɔ 7:21) Martina, nɛ e kɛ e huno a po gba mi jeha enyɔ ji nɛ ɔ de ke: “I bui munyuhi nɛ maa ye mi awi ɔ tue, mohu ɔ, i bɔɔ mɔde nɛ i susuɔ sane ɔ he kaa bɔnɛ Mawu susuɔ he ɔ. E slo bɔnɛ Yehowa susuɔ níhi a he ngɛ bɔnɛ wɔɔ wa susuɔ níhi a he ɔ kulaa.”—Yesaya 55:8, 9.\nMoo sɔle kɛ ha Mawu. Mawu woɔ e sɔmɔli he wami konɛ ‘a ngɔ a haomi ɔmɛ tsuo ngɔ fɔ e nɔ,’ titli ngɛ be mi nɛ a kɛ haomi nɛ mi wa ngɛ kpee.—1 Petro 5:7.\nMOO KA ENƐ Ɔ NƐ O HYƐ: Moo ngma Baiblo ngmamihi nɛ maa ye bua mo kɛ fɔ he nɛ o hɛ ma nyɛ ma gba nɔ be tsuaa be. Ngɛ ngmamihi nɛ a tsɛ se kɛ sɛ hlami ɔ a se ɔ, nihi babauu ná ngmamihi nɛ nyɛɛ se nɛ ɔ hu a he se: La 27:10; 34:18; Yesaya 41:10; Romabi 8:38, 39.\nHa nɛ Mawu Munyu ɔ nɛ ye bua mo ngɛ haomi behi a mi\nHAOMI 2: BƆNƐ E SA KAA O KƐ O HUNO ALOO O YO NƐ O KƐ LƐ BE HU Ɔ NƐ HI SI HA.\nJuliana nɛ e kɛ e huno hi si jeha 11 ɔ de ke: “I kpa ye huno ɔ pɛɛ kaa e ko je ye he. Benɛ e je ye he ɔ, ye mi mi fu e kɛ yo ehe ɔ.” Nihi fuu nɛ a kɛ a he piɛɛli po gba mi ɔ, a mi mi fuɔ a he piɛɛli nɛ a kɛ mɛ be hu ɔ jehahi babauu. Se ke bimɛ ngɛ a kpɛti ɔ, a bɔɔ mɔde nɛ a kɛ a he piɛɛli nɛ a kɛ mɛ be hu ɔ sɛɛɔ ní be tsuaa be.\nHa nɛ bumi nɛ hi o kɛ o he piɛɛlɔ nɛ o kɛ lɛ be hu ɔ nyɛ kpɛti. O kɛ o juɛmi nɛ ma níhi nɛ a he hia a nɔ nɛ o munyu nɛ ko ka. Nihi fuu na kaa ke a pee jã a, e kɛ tue mi jɔmi baa.—Romabi 12:18.\nKoo tu munyu nɛ woɔ nɔ mi mi la. Ke o susu kaa o he piɛɛlɔ nɛ o kɛ lɛ be hu ɔ wo o mi mi la a, e sa nɛ o kɛ Baiblo ga womi nɛ nyɛɛ se nɛ ɔ nɛ tsu ní: “Nɔ nɛ tu we munyu puu ɔ, juɛmitsɛ ji lɛ.” (Abɛ 17:27) Ke o na kaa munyu nɛ o maa tu ɔ maa wo o he piɛɛlɔ nɛ o kɛ lɛ be hu ɔ mi mi la a, o ma nyɛ ma de ke: “Ma suɔ nɛ wa susu nɔ́ nɛ ɔ he pee se.”\nO kɛ o he piɛɛlɔ nɛ o kɛ lɛ be hu ɔ nɛ ko bla kɛ pee nɔ́ ko hu. Moo bɔ mɔde wawɛɛ nɛ o je o he piɛɛlɔ nɛ o kɛ lɛ be hu ɔ biɛ ngɛ womi nɛ nyɛ pee ngɛ nyɛ weto níhi a he ɔ nɔ, nyɛ ko bla kɛ to sika si, nɛ jã kɛ̃ nɛ e sa nɛ o je e biɛ ngɛ hiɔtsami he womihi a mi.\nMOO KA ENƐ Ɔ NƐ O HYƐ: Ke o ná he blɔ kaa o kɛ o he piɛɛlɔ nɛ o kɛ lɛ be hu ɔ maa tu munyu ekohu ɔ, moo hyɛ kaa mo nɛ o sane he wa aloo lɛ. Nɛ ke e maa hi ɔ, o ma nyɛ maa po munyu ɔ nɔ, aloo o de lɛ kaa o ma suɔ nɛ nyɛɛ mane nyɛ sibi sɛ gbi ngɛ Internet ɔ nɔ kɛ susu sane ɔ he.—Abɛ 17:14.\nHAOMI 3: YE BUA O BIMƐ ƆMƐ NƐ A NYƐ NƐ A DA HAOMI Ɔ NYA.\nMaria kai nɔ́ nɛ ba benɛ a po gba mi kɛ we ɔ. E de ke: “Ye biyo wayo ɔ foɔ ya daa nɛ e bɔni zami zimi kɛ ngɛ sa mi woe ekohu. E ngɛ mi kaa ye bi nɔkɔtɔma a bɔ mɔde kaa e be nɔ́ ko pee kɛ tsɔɔ kaa sane ɔ dɔ lɛ mohu lɛɛ, se i na kaa e ní peepee tsake.” Aywilɛho sane ji kaa o ma nyɛ maa nu he kaa o ná we be kɛ ye bua o bimɛ ɔmɛ ke o he hia mɛ, nɛ o je we suɔmi kpo kɛ tsɔɔ we mɛ.\nMoo wo o bimɛ ɔmɛ he wami konɛ a kɛ mo nɛ sɛɛ a nyagbahi a he ní. Ha nɛ a kɛ mo nɛ susu a hiami níhi a he ke lɔɔ ma ha nɛ a tu “munyu basabasa” po.—Hiob 6:2, 3.\nMoo le o blɔ nya nítsumi. Eko ɔ, o maa suɔ kaa nɔ ko nɛ ye bua mo, nɛ o bimɛ ɔmɛ maa suɔ kaa a maa pee jã, se nile be mi kaa o ma ha nɛ o bimɛ ɔmɛ ma tsu sane ko nɛ e sa kaa nikɔtɔmahi nɛ a tsu he ní ɔ he ní. (1 Korintobi 13:11) Ke o ngɛ hlae nɛ o kɛ o he piɛɛlɔ nɛ o kɛ lɛ be hu ɔ nɛ tu munyu ɔ, koo ngɔ kɛ gu o bimɛ ɔmɛ a nɔ.\nMoo ye bua o bimɛ ɔmɛ konɛ a si himi nɛ pee kpakpa. E maa hi kaa o kɛ o bimɛ ɔmɛ maa hi he nɛ nyɛ ngɛ ɔ nɔuu, nɛ nyɛɛ ya nɔ nɛ nyɛɛ pee níhi nɛ nyɛ peeɔ daa a. Nɔ́ nɛ he hia titli ji kaa o kɛ o bimɛ ɔmɛ ma ha nɛ huɛ bɔmi nɛ ngɛ nyɛɛ kɛ Mawu nyɛ kpɛti ɔ mi maa wa. Nyɛɛ kane Baiblo ɔ nɛ nyɛɛ pee weku Mawu jami.—5 Mose 6:6-9.\nMOO KA ENƐ Ɔ NƐ O HYƐ: Ngɛ otsi nɛ ɔ mi ɔ, moo ma nɔ́ mi ha o bimɛ ɔmɛ kaa o suɔ mɛ, mo ha nɛ a le kaa pi mɛ nɛ a pee nɛ gba a puɛ. Ke a bi mo sane nɛ o ma ha mɛ heto ɔ, ko pia o he piɛɛlɔ nɛ o kɛ lɛ be hu ɔ.\nO ma nyɛ maa ye manye ngɛ o si himi mi ke o gba a puɛ po. Melissa, nɛ e sɛ gba si himi mi jeha 16 ji nɛ ɔ de ke, “Benɛ i kɛ ye he piɛɛlɔ ɔ wa po gba mi ɔ, i susu kaa tsa pi jã nɛ i suɔ kaa ye si himi nɛ hi.” Amlɔ nɛ ɔ, a po gba a mi mohu lɛɛ, se e náa bua jɔmi ngɛ si himi mi. E de ke, “I je níhi nɛ be ɔ ngɛ ye juɛmi mi, enɛ ɔ he ɔ, ye si himi pee kpakpa bɔnɛ sa.” ▪\n^ kk. 2 A tsake biɛ ɔmɛ ekomɛ ngɛ munyu nɛ ɔ mi.\n^ kk. 18 Mawu sume nɛ nɔ ko nɛ gu sisi blɔ nɔ nɛ e kɛ e he piɛɛlɔ nɛ po gba mi. Se ke nɔ ko yo loo e huno bɔ ajuama a, Mawu ngmɛɛɔ nɔ nɛ a je e se ɔ blɔ konɛ lɛ nitsɛ e mwɔ e yi mi kpɔ keji e maa po gba a mi loo e be mi poe. (Malaki 2:16; Mateo 19:9) Moo hyɛ munyu nɛ e yi ji “The Bible’s Viewpoint—What Kind of Divorcing Does God Hate?” nɛ je kpo ngɛ February 8, 1994 Awake! nɛ Yehowa Odasefoli pee ɔ mi ɔ.\nAnɛ i ye aywilɛho ngɛ gba mi nɛ wa po ɔ he lo?\nKe loloolo ɔ, ye he piɛɛlɔ nɛ i kɛ lɛ be hu ɔ he abofu ngɛ ye mi ɔ, mɛni blɔ nɔ ma gu kɛ je jamɛ a abofu ɔ ngɛ ye mi?